ΓΡΑΠΤΗ ΕΡΩΤΗΣΗ P-3226/97 υποβολή: Sirkka-Liisa Anttila (ELDR) προς την Επιτροπή (9 Οκτωβρίου 1997)

Θέμα: Επιδράσεις της αύξησης της αποδοτικότητας της παραγωγής στον τομέα της γεωργίας στην Πολωνία και την Ουγγαρία, και η σημασία του όσον αφορά την ισορροπία της γεωργικής παραγωγής στην Ένωση

Η Ατζέντα 2000 αποβλέπει, κατά κύριο λόγο, στην διεύρυνση της Ένωσης προς ανατολάς και στην βελτίωση της ανταγωνιστικότητας της γεωργικής παραγωγής της ΕΕ στην παγκόσμια αγορά τροφίμων. Με τη διεύρυνση προς ανατολάς, στην Ευρωπαϊκή Ένωση θα προσχωρήσουν η Ουγγαρία και η Πολωνία, δύο χώρες οι οποίες είναι γνωστές για τις ιδιαίτερα μεγάλες δυνατότητές τους ως προς την γεωργική παραγωγή. Μόνο η συνολική καλλιεργήσιμη επιφάνεια της Πολωνίας αρκεί για την σίτιση όλων των πολιτών της ΕΕ με την προϋπόθεση, όμως, να αξιοποιηθεί το ίδιο αποτελεσματικά που αξιοποιούνται οι καλλιεργήσιμες εκτάσεις στην Ολλανδία. Στις εκθέσεις της Επιτροπής δεν συμπεριλαμβάνεται λεπτομερής ανάλυση εν σχέσει με τον τρόπο διακίνησης των γεωργικών προϊόντων των κρατών μελών στην ενιαία αγορά, μετά την προσχώρηση. Δεδομένου ότι η Επιτροπή δεν έχει ακόμη προβεί σε οποιουσδήποτε υπολογισμούς εν σχέσει με το θέμα αυτό, ένα απαραίτητο στοιχείο για την αξιολόγηση των επιδράσεων της διεύρυνσης ελλείπει.

Μετά την προσχώρησή τους, η Ουγγαρία και η Πολωνία θα γίνουν αποδέκτες τόσο τεχνογνωσίας όσο και κεφαλαίων από την Δυτική Ευρώπη, γεγονός το οποίο θα έχει ως αποτέλεσμα μία κατά πολύ αποτελεσματικότερη, σε σύγκριση με το παρόν, αξιοποίηση των παραγωγικών δυνατοτήτων των εν λόγω χωρών και, κατά συνέπεια, την είσοδο στην ενιαία κοινοτική αγορά μεγαλυτέρων ποσοτήτων τροφίμων. Δεδομένου ότι έχει υπολογιστεί ότι τηρουμένου του σημερινού ρυθμού παραγωγής, η γεωργική παραγωγή των σημερινών κρατών μελών αναμένεται, από μόνη της, να είναι στις αρχές του 21ου αιώνα πλεονασματική, μεταξύ άλλων και ως προς τα σιτηρά, τα προϊόντα γάλακτος και το βόειο κρέας, θα ήταν ιδιαίτερα σημαντικό να εξετασθούν και οι επιπτώσεις της παραγωγής των νέων κρατών μελών στην ούτως ή άλλως πλεονασματική τότε κοινοτική παραγωγή.

Ενδεχομένως σκοπός είναι να καθοριστούν ποσοστώσεις ως προς την παραγωγή των νέων κρατών μελών όπως ακριβώς είχε γίνει και κατά την προσχώρηση της Σουηδίας, της Φινλανδίας και της Αυστρίας (ποσόστωση ως προς το γάλα, ποσόστωση ως προς την ζάχαρη και το άμυλο, καθώς και συνολική καλλιεργήσιμη έκταση που δικαιούται κοινοτικών επιδοτήσεων);

Εάν τελικά καθοριστούν και εφαρμοστούν ποσοστώσεις, ποιό θα είναι το χρονοδιάγραμμά τους;

Πώς θα αποτραπούν οι ενδεχομένως αρνητικές επιπτώσεις στην ισορροπία της γεωργικής παραγωγής της Ένωσης από την προσχώρηση της Ουγγαρίας και της Πολωνίας, των δύο νέων και τόσο σημαντικών ως προς την γεωργική παραγωγή χωρών;

Πότε προτίθεται να γνωστοποιήσει η Επιτροπή τα αποτελέσματα της έρευνας σχετικά με τις επιδράσεις της αύξησης της αποδοτικότητας στην παραγωγή στην Ουγγαρία και την Πολωνία;

Απάντηση του κ. Fischler εξ ονόματος της Επιτροπής (3 Νοεμβρίου 1997)

Στο «Πρόγραμμα Δράσης 2000 ((COM(97)2000 τελικό. ))», η Επιτροπή υπέβαλε προτάσεις για τη συνολική αντιμετώπιση των μελλοντικών προκλήσεων που θα απασχολήσουν την Κοινότητα, συμπεριλαμβανομένου του μελλοντικού χρηματοπιστωτικού πλαισίου της Ένωσης, της προβλεπόμενης διεύρυνσης και των μελλοντικών μεταρρυθμίσεων των διαρθρωτικών πολιτικών και της Κοινής Γεωργικής Πολιτικής.

Τα νέα κράτη μέλη θα χρειαστεί να εφαρμόσουν το γεωργικό «κεκτημένο» στο σύνολό του, όπως υφίσταται από την ημερομηνία προσχώρησης, συμπεριλαμβανομένων ποσοστώσεων της παραγωγής και άλλων μέτρων διαχείρισης, όπου αυτά εφαρμόζονται, εξαιρουμένων των μεταβατικών μέτρων στο βαθμό που κρίνονται απαραίτητα. Οι ακριβείς ρυθμίσεις θα εξαρτηθούν από την έκβαση των διαπραγματεύσεων προσχώρησης και τη μεταρρύθμιση της Κοινής Γεωργικής Πολιτικής (ΚΓΠ).

Οι προτεινόμενες μεταρρυθμίσεις της ΚΓΠ προβλέπουν μείωση της στήριξης των τιμών αγοράς ακολουθούμενη από άμεσες πληρωμές και ολοκληρωμένη αγροτική πολιτική. Αντικειμενικός στόχος των μεταρρυθμίσεων αυτών είναι η αναβάθμιση της ανταγωνιστικότητας της ευρωπαϊκής γεωργικής βιομηχανίας και της βιομηχανίας γεωργικών προϊόντων διατροφής στην εσωτερική και την παγκόσμια αγορά, καθώς και η διασφάλιση ισορροπημένης ανάπτυξης μεταξύ της παραγωγής και της εσωτερικής και εξωτερικής ζήτησης.

Η Επιτροπή εξέθεσε συστηματικά την κατάσταση στις υποψήφιες προς ένταξη χώρες. Οι διαπιστώσεις της δημοσιεύτηκαν σε σειρά δέκα εθνικών εκθέσεων που δημοσιεύτηκαν στα μέσα του 1995, καθώς και σε κείμενο για τη στρατηγική στο γεωργικό τομέα ((CSE(95)607. )) που υποβλήθηκε στο Ευρωπαϊκό Συμβούλιο της Μαδρίτης το Δεκέμβριο του 1995. Τον Απρίλιο του 1997, η Επιτροπή δημοσίευσε μελέτη σχετικά με τις μακροπρόθεσμες προοπτικές των αγορών σπόρων, γάλακτος και κρέατος, στην οποία περιλαμβανόταν ενημερωμένη αποτίμηση των προοπτικών στις υποψήφιες προς ένταξη χώρες. Η Επιτροπή βρίσκεται στο στάδιο ενημέρωσης των δέκα εθνικών εκθέσεων και συνεχίζει να παρακολουθεί τις εξελίξεις.